સૌંદર્ય સ્પર્ધાનું સંચાલન મિસ ઇન્ડિયા વર્લ્ડવાઇડ 2017 મધુ વાલ્લી દ્વારા કરવામાં આવ્યું હતું, જે પોતે વર્જિનિયામાં ક્રિમિનલ લો સ્ટુડન્ટ છે અને ભાવિ હિપહોપ કલાકાર છે. આ સ્પર્ધાની નિષ્ણાતોની પેનલમાં ઉદ્યોગસાહસિક અને સ્ટેટ ડિરેકટર ઓફ મિસ ઇન્ડિયા કનેક્ટિકટ સુમતિ નારાયણન, બ્યુટિશિયન અને વેલનેસ સલાહકાર કવિતા પયાર, સાઉથ એશિયન સ્પેલિંગ બીના સ્થાપક અને ટચડાઉન મિડિયાના સીઈઓ રાહુલ વાલિયા, અભિનેતા જાવેદ પઠાણ, બોલીવુડની ફેશન ડિઝાઇનર દીપાલી શાહ, ઉદ્યોગસાહસિક અને મિસિસ ઇન્ડિયા વર્લ્ડવાઇડ 2017 સરિતા પટનાયક, ક્લાસિકલ ડાન્સર બીના મેનન અને અમેરિકામાં બોલીવુડના વિવિધ શોના પ્રમોટર કનુ ચૌહાણનો સમાવેશ કરવામાં આવ્યો હતો. ત્રીજા રાઉન્ડની શરૂઆતમાં બોલીવુડની અભિનેત્રી દિયા મિરઝા મિસ ઇન્ડિયા ન્યુ જર્સી સાથે પ્રથમ વાર રેમ્પ પર કેટવોક કર્યું હતું અને નિષ્ણાતોની પેનલમાં જોડાઈ હતી. મિસ ઇન્ડિયા ન્યુ જર્સી 2018ના વિજેતાઓને દિયા મિરઝાએ તાજ પહેરાવ્યો હતો તેમજ ડો. સુધીર પરીખને તેમની સામુદાયિક સેવાઓ બદલ સન્માનિત કરવામાં આવ્યા હતા. આ સૌંદર્ય સ્પર્ધાનું પ્રસારણ આઇટીવી ગોલ્ડ પર કરવામાં આવશે.